****

**Γενικό Πρόγραμμα**

**Citylab 2019\_b**

**ΦΟΒΟΣ • ΑΡΧΙΤΕΚΤΟΝΙΚΗ • ΤΕΧΝΗ**

**FEAR • ARCHITECTURE • ART**

α. Αρχική

Τα Citylab αποτελούν μια πρωτοβουλία παραγωγής διαλεκτικής γνώσης, η οποία βασίζεται στη δημιουργία ενός διαπανεπιστημιακού και διεπιστημονικού διαύλου επικοινωνίας και συλλογικότητας για τη σημασία της αρχιτεκτονικής και της τέχνης στα διαχρονικά ζητήματα της πόλης. Πρόκειται για εντατικά Εργαστήρια αστικής διερεύνησης, ανάπλασης και αναγέννησης, τα οποία, σε συνδυασμό με τη διοργάνωση παράλληλων Συμποσίων, επιδιώκουν να διατηρήσουν ζωντανό, να συστηματοποιήσουν και να επεκτείνουν τον σύγχρονο επιστημονικό διάλογο για τα πολύ-παραγοντικά και δυναμικά φαινόμενα ανάπτυξης της πόλης. Στο πρόσφατο παρελθόν, στα Citylab 2014 / 2015 / 2016 / 2017 / 2018\_a / 2018\_b και 2019\_a συμμετείχαν περισσότερες/οι από 300 φοιτήτριες/ές και περισσότερες/οι από 100 ερευνήτριες/ητές και καθηγήτριες/ητές πανεπιστημιακών ιδρυμάτων ή άλλων φορέων, με στόχο να διερευνήσουν τον ρόλο και τις δυνατότητες της αρχιτεκτονικής και της τέχνης στη διαμόρφωση του σύγχρονου αστικού περιβάλλοντος, σε συνάρτηση με έναν -διαφορετικό κάθε φορά- κεντρικό θεματικό άξονα και διάθεση ανατρεπτική ως προς τις προσδοκίες, υπονομευτική ως προς τις εδραιωμένες αξίες, κριτική ως προς τις διαδεδομένες πρακτικές και αναθεωρητική ως προς τις μεθόδους και τα εργαλεία του σχεδιασμού. Το υλικό των διαλέξεων και τα αποτελέσματα των εργαστηρίων έχουν συγκεντρωθεί σε έντυπους και ηλεκτρονικούς τόμους που διατίθενται ελεύθερα.

β. Θεωρητικό Εργαλείο – Έννοια

Ο δημόσιος χώρος και τα μέσα μαζικής ενημέρωσης, μας τροφοδοτούν ακατάπαυστα με εικόνες φόβου, προκαλώντας πραγματικές ή πλασματικές ανησυχίες για απειλές. Οι μετανάστες, η τρομοκρατία, οι μετεωρολογικές συνθήκες, τα οικονομικά δεδομένα, οι επιδημίες, οι ληστείες, οι βίαιες διαδηλώσεις και η βίαιη αστυνόμευση, ο επισφαλής κυβερνοχώρος, τα σκουπίδια, η μολυσμένη ατμόσφαιρα, ο ακάθαρτος και σκοτεινός αστικός χώρος, μας τοποθετούν σ’ ένα καθεστώς συνεχούς επαγρύπνησης και περιχαράκωσης. Σήμερα, όλα τα κατώφλια είναι πλέον σφαλισμένα, τα σπίτια με κήπους περιβάλλονται από ψηλούς τοίχους και κιγκλιδώματα και κάθε νευραλγικό σημείο της πόλης, ιδιωτικό ή δημόσιο, προστατεύεται μέσω του σύγχρονου τεχνολογικού panopticon της οπτικοακουστικής καταγραφής. Ο φόβος του πολέμου, συχνά συνυφασμένος με τις εφιαλτικές εικόνες της ατομικής βόμβας και την παράνοια της 11ης Σεπτεμβρίου, διατρέχει όλες τις ηλικίες, επιστρέφοντας αδιαλείπτως στη σιωπηρή ιδέα του θανάτου. Η αγοραφοβία, η κλειστοφοβία, η κοινωνική φοβία, η πυροφοβία, η υψοφοβία, η ακροφοβία, η νοσοφοβία, η ξενοφοβία, ο φόβος του άλλου υποκειμένου, ο φόβος του θεού, ο φόβος του νόμου, ο φόβος της άγνοιας και της φτώχειας είναι μονάχα κάποιες από τις εκφάνσεις φόβου, οι οποίες εκδηλώνονται παράλληλα με τον γνώριμο φόβο για τη σωματική ακεραιότητα ή την περιουσία.

Στο 8ο πανελλήνιο Συμπόσιο - Εργαστήριο Citylab 2019\_b με τίτλο «Φόβος – Αρχιτεκτονική – Τέχνη» θα εξετάσουμε την έννοια του φόβου ως καταστατική συνθήκη της κοινωνικής καθημερινότητας στη σύγχρονη πόλη αλλά και ως δημιουργική δύναμη για την παραγωγή αρχιτεκτονικών ή/και εικαστικών προτάσεων. Αφετηρία της διερεύνησης αποτελεί μία σειρά ερωτημάτων και επιμέρους αλλά ενδεικτικές συνθήκες «φόβου» που πραγματεύονται την έννοια στη χωρική διάστασή της, εντός του πεδίου της πόλης: Τι προκαλεί φόβο; Ποιος δημιουργεί και διαχειρίζεται τον φόβο; Γιατί ο φόβος αποτελεί ένα ισχυρό μέσο εξουσίας; Πως αντιμετωπίζεται ο φόβος; Πότε ο φόβος οδηγεί τον άνθρωπο σε διαφόρων ειδών εξαρτήσεις; Είναι ατομικό ή κοινωνικό ζήτημα ο φόβος;

β.1 Θέμα Συμποσίου Citylab 2019\_b

Στο πλαίσιο του Citylab 2019\_b, διακεκριμένες/οι ερευνήτριες/ές από διαφορετικά γνωστικά πεδία θα αναπτύξουν τον προβληματισμό τους επί της έννοιας του φόβου, τροφοδοτώντας την κριτική σκέψη των φοιτητών του Εργαστηρίου με πολλαπλά ερεθίσματα.

Στο συμπόσιο Citylab 2019\_b θα μιλήσουν οι: Σταύρος Αλιφραγκής, Δημήτρης και Σουζάνα Αντωνακάκη, Σοφία Βιδάλη, Αριάδνη Βοζάνη, Νίκος Δεμερτζής, Αριστοτέλης Δημητρακόπουλος, Χριστίνα Ζαραφωνίτου, Λίσσυ Κανελλοπούλου, Ασημίνα Κανιάρη, Νεφέλη Κυρκίτσου, Αριστέα Μαρούντα, Νίκος Μπελαβίλας, Γιώργος Ξηροπαΐδης, Παναγιώτης Πάγκαλος, Βασιλική Ροδίτη, Μανόλης Σίμος, Ελένη Τάτλα, Γιώργος Τριανταφύλλου, Δημήτρης Φατούρος, Δημήτρης Φιλιππίδης και Αντώνης Χατζημωϋσής.

Στα Citylab είθισται να πραγματοποιούνται θεματικά αφιερώματα για σημαντικά πρόσωπα των τεχνών και των επιστημών, τα οποία έχουν συμβάλει στην προώθηση της θεωρητικής σκέψης, την ανάπτυξη του κριτικού λόγου ή/και την εξέλιξη της αρχιτεκτονικής πράξης στην Ελλάδα. Με ιδιαίτερη χαρά ανακοινώνουμε πως στο φετινό αφιέρωμα θα τιμηθεί ο Αναστάσιος Μ. Κωτσιόπουλος, για το πλούσιο και σημαντικό αρχιτεκτονικό, καλλιτεχνικό, διδακτικό και συγγραφικό έργο του. Το θεματικό αφιέρωμα θα πραγματοποιηθεί την Πέμπτη 26 Σεπτεμβρίου 2019, 18:00 με 20:00, στο αμφιθέατρο De Chirico της Α.Σ.Κ.Τ.

Για το έργο του Α.Μ. Κωτσιόπουλου θα μιλήσουν οι: Ανδρέας Γιακουμακάτος, Γίωργος Πανέτσος, Βανέσσα Τσακαλίδου και Σοφία Τσιράκη.

β.2 Θέμα Εργαστηρίου Citylab 2019\_b

Το εργαστήριο Citylab 2019\_b θα αξιοποιήσει την έννοια του φόβου ως εργαλείο ανάγνωσης-ανάλυσης του αστικού χώρου και ως μορφοποιητική δύναμη για τη σχεδιαστική επεξεργασία εστιασμένων προτάσεων στον χώρο της πόλης.

Στο Citylab 2019\_b συμμετέχουν με διδασκαλία οι: Σταύρος Αλιφραγκής, Άγγελος Αντωνόπουλος, Αριστοτέλης Δημητρακόπουλος, Κωσταντίνα Κάλφα, Παναγιώτα Καραμανέα, Νεφέλη Κυρκίτσου, Ανδρέας Λάζαρης, Αφροδίτη Μαραγκού, Σάρρα Μάτσα, Ρενάτα Μεθενίτη, Ναταλία Μπαζαίου, Αναστασία Νουκάκη, Παναγιώτης Πάγκαλος, Απόστολος Πάνος, Κώστας Παπαχριστόπουλος, Βασιλική Ροδίτη, Κωνσταντίνος Σερράος και Μαριάννα Χαριτωνίδου.

β.3 Περιοχή Μελέτης - Επέμβασης Εργαστηρίου Citylab 2019\_b

**trigono.pdf**

Εικόνα 1: Διαγραμματική αναπαράσταση του ιστορικού κέντρου της Αθήνας με κομβικά σημεία (ενδιαφέροντος). Πηγή: Π. Πάγκαλος, 2019.


Η περιοχή μελέτης του εργαστηρίου είναι το ιστορικό τρίγωνο της Αθήνας, όπως προέκυψε ως ιδανική και αφηρημένη γεωμετρία από το πρώτο πολεοδομικό σχέδιο της Αθήνας του 1833 των Σταμάτη Κλεάνθη και Eduard Schaubert, ως πραγματιστική εφαρμογή από την αναθεώρηση του 1834 του Leo von Klenze και, τέλος, ως πραγματικότητα από την ιδιόρρυθμη εξέλιξη της πόλης των Αθηνών κατά τον 20ο αι., με τις έντονες διαφορές δυναμικού ως προς τις χρήσεις, το κτιριακό απόθεμα και την ανθρωπογεωγραφία των επιμέρους τμημάτων του. Τα όρια της περιοχής μελέτης είναι ο οδοί Σταδίου, Ερμού και Π. Τσαλδάρη (Πειραιώς), ενώ οι κορυφές του τριγώνου ορίζονται από την πλατεία Ομονοίας, την πλατεία Συντάγματος και την (έκπτωτη) πλατεία Κέκροπος στον Κεραμεικό. Ειδική βαρύτητα στο πολεοδομικό σχέδιο παίζουν οι σχεδόν αντιδιαμετρικές πλατείες Κλαυθμώνος και Κουμουνδούρου και το, υποβαθμισμένο πλέον, παρισινού τύπου «βουλεβάριον» που τις ένωνε αρχικά (οδός Ευριπίδου). Τέλος, σημαντική θέση κατέχει η οδός Αθηνάς, η οποία χωρίζει το ιστορικό τρίγωνο σε δύο επιμέρους τρίγωνα, το αναβαθμισμένο εμπορικό τρίγωνο και το «άλλο», το μέχρι πρόσφατα υποβαθμισμένο και απροσδιόριστο τρίγωνο, που αρχίζει να διαμορφώνει σταδιακά χαρακτήρα, με την έλευση της τουριστικής ανάπτυξης. Επιπλέον, λειτουργεί ως μνημειακός άξονας για όσες και όσους κινούνται παράλληλα σε αυτόν και ψυχολογικό όριο για τις εγκάρσιες κινήσεις.

Τα όρια των επεμβάσεων των φοιτητικών ομάδων εστιάζουν στο εμπορικό τρίγωνο της Αθήνας. Εκεί θα προκύψουν και οι σχεδιαστικές προτάσεις των φοιτητικών ομάδων εργασίας, βάσει των θεματικών αξόνων του εργαστηρίου.

Για το θέμα του εργαστηρίου θα αντλήσουμε πολύτιμες πληροφορίες και υλικό από το ερευνητικό πρόγραμμα «Εμπορικό Τρίγωνο Κέντρου Αθήνας: Πολεοδομική Έρευνα & Προγραμματισμός Αναβάθμισης» που εκπονήθηκε μεταξύ 1989 και 1991 από το Εργαστήριο Πολεοδομικών Ερευνών ΕΜΠ, με επιστημονικό υπεύθυνο τον ομότιμο καθηγητή ΕΜΠ Αθανάσιο Ι. Αραβαντινό, για τον Δήμο Αθηναίων και το προπτυχιακό μάθημα αστικού και πολεοδομικού σχεδιασμού του 5ου εξαμήνου σπουδών «Αναλυτική Προσέγγιση του Αστικού Χώρου» [Πολεοδομία 1] (Τομέας ΙΙ, Σχολή Αρχιτεκτόνων ΕΜΠ), με συντονιστή της πολυμελούς διδακτικής ομάδας τον καθηγητή ΕΜΠ Κωνσταντίνο Σερράο.

Περισσότερες πληροφορίες για την περιοχή επέμβασης του εργαστηρίου Citylab 2019\_b μπορούν να αναζητηθούν στην ιστοσελίδα του Εργαστηρίου Πολεοδομικών Ερευνών του Τομέα ΙΙ, της Σχολής Αρχιτεκτόνων Μηχανικών του Εθνικού Μετσόβιου Πολυτεχνείου στο: <http://www.arch.ntua.gr/urbanplan-research-lab> (βλέπε: «Υλικό») και την ιστοσελίδα του μαθήματος «Αναλυτική Προσέγγιση του Αστικού Χώρου»: <https://www.arch.ntua.gr/course_instance/759> (βλέπε: «Σπουδαστικές Εργασίες», τελευταία πρόσβαση: 15 Ιουλίου 2019).

Επιπλέον πληροφορίες για την περιοχή επέμβασης του εργαστηρίου μπορούν να αναζητηθούν στην ιστοσελίδα του Προγράμματος Πιλοτικής Αναβάθμισης Εμπορικού Τριγώνου: <https://athenstrigono.org/> (τελευταία πρόσβαση: 15 Ιουλίου 2019) και στον ιστότοπο Athens Trigono: <https://www.facebook.com/AthensTrigono/> (τελευταία πρόσβαση: 15 Ιουλίου 2019).



Εικόνα 2: Εικονογράφηση της μεθοδολογίας του εργαστηρίου: η «πτύχωση» της οδού Αθηνάς αντικατοπτρίζει σημεία εκατέρωθεν του κεντρικού άξονα-αστικού ορύγματος.

β.4 Θεματικοί Άξονες Εργαστηρίου Citylab 2019\_b

Οι δέκα φοιτητικές ομάδες εργασίας του εργαστηρίου Citylab 2019\_b θα επεξεργαστούν σε βάθος σχεδιαστικές προτάσεις αρχιτεκτονικής κλίμακας και κλίμακας αστικού σχεδιασμού, εντός της ευρύτερης περιοχής του εμπορικού τριγώνου της Αθήνας, μέσα από τους προτεινόμενους θεματικούς άξονες που αναφέρονται αναλυτικότερα παρακάτω. Οι άξονες αυτοί εξετάζουν συγκεκριμένες εκδοχές και χωρικές εκφάνσεις της έννοιας του «φόβου» και φιλοδοξούν να λειτουργήσουν τόσο ως εργαλεία ανάγνωσης του αστικού χώρου όσο και ως κατευθύνσεις του σχεδιασμού.

i. Το Παιχνίδι του Φόβου: το παιχνίδι - η παιγνιώδης συμπεριφορά

Το παιχνίδι ως εργαλείο δημιουργίας «κατωφλιών», στοιχείων οικειοποίησης, ρωγμών στον χώρο και στον χρόνο της σύγχρονης -μεταμοντέρνας- μεγαλούπολης που στερείται νοήματος. Για τον Γιόχαν Χουιζίνγκα (*Homo Ludens*, 1989), το παιχνίδι είναι η έννοια κλειδί για την κατανόηση του πολιτισμού μας, του τρόπου με το οποίο συμβιώνουμε. Ο Χουιζίνγκα συνδέει την έννοια του παιχνιδιού με την τελετουργία και το μύθο - κατ’ εξοχήν εργαλεία εξορκισμού του φόβου για τα μυστήρια της ζωής και του θανάτου. Για τον Ανρί Λεφέβρ (*Δικαίωμα στην Πόλη*, 1977) η ανατροπή της συμβατικότητας της σύγχρονης καθημερινής ζωής μπορεί να προκύψει μόνο με την επανεισαγωγή της τέχνης, της ευχαρίστησης, του παιχνιδιού, της γιορτής στην καθημερινότητα. Η έννοια του παιχνιδιού και του παιγνιώδους ως εργαλείο κατανόησης, ανάλυσης και δημιουργικής ανασύστασης της εμπειρίας της πόλης. Οι *Σουρεαλιστές* και οι *Καταστασιακοί* χρησιμοποίησαν συστηματικά την έννοια του παιγνιώδους ως τρόπο διαβάσματος, ανάλυσης, βίωσης της πόλης, θέτοντας σε πράξη τις θεωρίες των Λεφέβρ, Χουιζίνγκα κλπ. Το παιχνίδι -η παιγνιώδης συμπεριφορά- ως τρόπος ανατροπής της καθεστηκυίας τάξης, ως εργαλείο οικειοποίησης της πόλης, άρα ως μέσο καταπολέμησης του φόβου και της αποξένωσης.

Το Παιχνίδι ως τρόπος:

-να συνδιαλεγόμαστε με το φόβο,

-να βιώνουμε την εμπειρία της πόλης,

-να ξεπερνάμε τα όρια που τίθενται από την πόλη,

-να οικειοποιούμαστε την πόλη,

-να παράγουμε προτάσεις για την πόλη.

Στόχος του θεματικού άξονα είναι η παραγωγή παιγνιωδών παρεμβάσεων στην πόλη ως εργαλείο οικειοποίησής της από τους πολίτες που αποκλείονται από τις συμβατικές δομές της σύγχρονης αστικότητας - παιδιά, ηλικιωμένοι, μετανάστες κλπ.

Ενδεικτική Βιβλιογραφία:

* Barthes, R. 1979. *Μυθολογίες – Μάθημα*. Αθήνα: Κέδρος.
* Caillois, R. 2001. *Τα παιχνίδια και οι άνθρωποι*. Αθήνα: Εκδόσεις του Εικοστού Πρώτου.
* Vidler, A. 1992. *The Architectural Uncanny: Essays in the Modern Unhomely*. Cambridge, Massachusetts, London: the MIT Press.
* Huizinga J. 1989 [1944]. *Ο άνθρωπος και το παιχνίδι (Homo Ludens)* [Homo Ludens: A study of the Play-Element in Culture]. Αθήνα: Γνώση.
* Sadler, S. 1999. *The Situationist City*. Cambridge, Massachusetts, London: the MIT Press.
* Λεφέβρ, Α. 1977. *Δικαίωμα στην Πόλη*. Αθήνα: Παπαζήση.
* Κατσαβουνίδου, Γ. 2013. *Το παιδί, η Πόλη, το Παιχνίδι, Μια Πολυφωνική Βιογραφία* [Διδακτορική Διατριβή]. Βόλος: Πανεπιστήμιο Θεσσαλίας, Πολυτεχνική Σχολή, Τμήμα Αρχιτεκτόνων Μηχανικών. Διαθέσιμο στο: <http://hdl.handle.net/10442/hedi/37150> (τελευταία πρόσβαση: 15 Ιουλίου 2019).

ii. Ο Ξένιος Φόβος: το *ταυτό* και το *έτερο* στον χώρο της πόλης

Ο κοινωνικός χώρος αποτελεί μια ετερόκλητη ολότητα που απαρτίζεται επιμέρους από το *ταυτό*, το οποίο αναφέρεται στον διαμορφωμένο από τον μέσο όρο κανόνα, και από το *έτερο*, που ενσαρκώνει οτιδήποτε αλλόκοτο, ασύμμετρο και αποκλίνον από την κυρίαρχη τάξη πραγμάτων. Αναγιγνώσκοντας τον αστικό χώρο ως τον υλικό αντικατοπτρισμό αυτού του κοινωνικού δεδομένου, η πόλη μετατρέπεται μοιραία σε ένα επίδικο αντικείμενο ανάμεσα σε άνισες κοινωνικά ομάδες που διεκδικούν εξίσου τη χωρική ύπαρξη. Μέσα σε αυτή τη συνθήκη, ο φόβος απέναντι στο ανοίκειο «ξένο», το «διαφορετικό», το «άλλο», που διασαλεύει τη σταθερότητα της κατεκτημένης πρωτοκαθεδρίας μας, λαμβάνει κεντρική θέση και προκαλεί κοινωνικές και χωρικές οριοθετήσεις. Με ποιο τρόπο αυτή η λανθάνουσα πάλη αφήνει το αποτύπωμά της στη φυσιογνωμία της πόλης; Εντοπίζονται επικράτειες αμοιβαίου αποκλεισμού και πώς συνομιλούν χωρικά;

Ενδεικτική Βιβλιογραφία:

* Γιαννακόπουλος, Κ. & Γιαννιτσιώτης, Γ. (επ.) 2010. *Αμφισβητούμενοι Χώροι στην Πόλη: Χωρικές Προσεγγίσεις του Πολιτισμού*. Αθήνα: Αλεξάνδρεια-Πανεπιστήμιο Αιγαίου.
* Σταυρίδης, Σ. 2010. *Μετέωροι Χώροι της Ετερότητας*, Αθήνα: Αλεξάνδρεια.
* Foucault, M. 1972. «Η κοινωνία τιμωρός» [La societe punitive] [Εναρκτήριο Μάθημα]*.* Παρίσι: College de France. Διαθέσιμο στο: <http://eranistis.net/wordpress/2017/04/20/foycault-koinownia-timoros-pdf/> (τελευταία πρόσβαση: 15 Ιουλίου 2019).
* Foucault, M. 1984 [1967]. «Περί αλλοτινών χώρων» [Des espaces autres], *Architecture-Movement-Continuité*, 5, 46-9. Διαθέσιμο στο: <http://biennale1.thessalonikibiennale.gr/pdf/MICHEL_FOUCAULT_HETEROTOPIAS_GR.pdf> (τελευταία πρόσβαση: 15 Ιουλίου 2019).
* Foucault, M. & Μπέτζελος, Τ. (μτφ.) 2012. *ΕΤΕΡΟΤΟΠΙΕΣ και άλλα κείμενα*. Αθήνα: ΠΛΕΘΡΟΝ.

iii. Ο Μύθος του Φόβου: η «παράδοξη τέχνη» του μύθου

Η μυθική σκέψη είναι από τις παλαιότερες δυνάμεις στον ανθρώπινο πολιτισμό. Διακρίνει, διαχωρίζει, διευθετεί και ταξινομεί τα στοιχεία του περιβάλλοντος του ανθρώπου, από την κοινωνία μέχρι τη φύση. Ακόμα και η επιστήμη έπρεπε να διανύσει μια μυθική φάση για να φτάσει τη λογική περίοδο, ορίζοντας πλέον και τον φόβο ως βιολογικό ένστικτο. Στον μύθο συναντάμε θέματα ίδια με νευρώσεις και φοβίες, τα οποία συνήθως οδηγούνται προς την ίαση μέσω της τελετουργίας. Οι σύγχρονοι μύθοι διατηρούν άραγε τελετουργίες; Πώς αυτές εκφράζονται στη σύγχρονη πόλη; Είναι τελικά ο μύθος η «παράδοξη τέχνη», για να οργανώνει ο άνθρωπος ένστικτα, ελπίδες και φοβίες εξαντικειμενικεύοντας την κοινωνική εμπειρία του, ή παθολογικό φαινόμενο και εχθρός του πολιτισμού;

Ενδεικτική Βιβλιογραφία:

* Κασσίρερ, Ε. 1991 [1946]. *Ο μύθος του κράτους*. Αθήνα: Γνώση.
* Φρόιντ Σ. 2013 [1913]. *Τοτέμ και ταμπού*. Αθήνα: Επίκουρος.
* Gomez L. 2002. «Φωτίζοντας την αλήθεια για τους Αζτέκους», *Η Καθημερινή*, 15 Δεκεμβρίου 2002. Διαθέσιμο στο: <https://www.kathimerini.gr/137601/article/politismos/arxeio-politismoy/fwtizontas-thn-alh8eia-gia-toys-aztekoys> (τελευταία πρόσβαση: 15 Ιουλίου 2019).

iv. Φόβος και τιμωρία

Με σκοπό μια αρμονική συνύπαρξη μεταξύ των ατόμων και την επίτευξη της κοινωνικής ευταξίας, οι κοινωνίες θεσπίζουν τους νόμους και τους κανόνες. Η λειτουργία του συστήματος βέβαια δεν αποκλείει ταυτόχρονα και την εμφάνιση παρεκκλίνουσων συμπεριφορών. Γι’ αυτές προβλέπεται η ύπαρξη ενός εύρους ποινών, από την οικονομική εξαγορά, τον εγκλεισμό, μέχρι ακόμα και τη θανατική ποινή, βάση της σημασίας της κολάσιμης πράξης. Είναι άραγε ο φόβος προς την τιμωρία αυτός που συγκροτεί την κοινωνική σταθερότητα τελικά, ελαττώνοντας τη ροπή προς την ανομία; Είναι η υπακοή στον νόμο γέννημα μιας πολιτισμικής κατάκτησης, μιας καταναγκαστικής πειθαρχίας ή μιας πειθήνιας παθητικότητας;

Ενδεικτική Βιβλιογραφία:

* Deleuze, G. 2001. *Η κοινωνία του ελέγχου.* Αθήνα: Ελευθεριακή Κουλτούρα.
* Foucault, M. 1972. «Η κοινωνία τιμωρός» [La société punitive], στο *Résumé des Cours 1970-1982*. Παρίσι: Juillard. Διαθέσιμο στο: <http://elsito.gr/index.php/news/item/654-h-koinwnia-timwros-michel-foucault> (τελευταία πρόσβαση: 09/2019).
* Foucault, M. 2011. *Επιτήρηση και Τιμωρία: Η γέννηση της φυλακής*, μτφρ. Τ. Μπέτζελος. Αθήνα: Πλέθρον.

v. Ο Λαβύρινθος του Φόβου: ο τρόμος του να χάνεσαι…

tba

β.5 Διαδικασία

Κάθε φοιτητική ομάδα εργασίας, που θα αποτελείται από οχτώ έως δέκα μέλη, θα επεξεργαστεί σχεδιαστικά (ανάγνωση/αναγνώριση, ανάλυση/αξιολόγηση, ερμηνεία/πρόταση) μία μη-προσδιορισμένη με σαφήνεια διαδρομή πεπερασμένης απόστασης (λ.χ. ένα χιλιόμετρο) που θα διέρχεται από συγκεκριμένα και προ-αποφασισμένα σημεία του χώρου, εκατέρωθεν της οδού Αθηνάς, ώστε να αποτυπωθεί η διαφορά δυναμικού μεταξύ των επιμέρους τριγώνων. Οι διαδρομές δεν θα είναι κοινές για όλες τις ομάδες, δεν θα είναι γραμμικές, θα έχουν διαφορετικές αφετηρίες και τερματισμούς και θα διέρχονται από τουλάχιστον δύο προ-αποφασισμένα σημεία. Ο τρόπος με τον οποίο η ομάδα θα μεταβεί από το σημείο Α στο σημείο Β θα είναι ελεύθερος και ανοιχτός σε ερμηνεία. Ιδιαίτερη έμφαση θα δοθεί στο τμήμα της διαδρομής εντός του εμπορικού τριγώνου της Αθήνας.

Τα προκαθορισμένα σημεία θα προκύψουν από τα κτίρια αναγνωρισμένης αισθητικής, ιστορικής κλπ. αξίας της περιοχής και τις κατακλίσεις τους στο «απέναντι» τρίγωνο, με άξονα συμμετρίας/περιστροφής την οδό Αθηνάς. Έτσι θα προκύψει μια χωρική αντίστιξη, μια φούγκα μεταξύ των δύο τριγώνων του ιστορικού κέντρου και θα «πλέξουν» επίσημα τοπόσημα με ανώνυμα σημεία της πόλης.

Η δουλειά που καλούνται να φέρουν σε πέρας οι φοιτήτριες/ές του Citylab 2019\_b διακρίνεται σε τρεις βασικές φάσεις: α. ανάγνωση/αναγνώριση της περιοχής (διαδρομή), β. ανάλυση/αξιολόγηση δεδομένων και χάραξη στρατηγικής (κλ. 1:200 και 1:100) και γ. επεξεργασία εστιασμένων σχεδιαστικών προτάσεων (κλ.1:50).

Κατά την αναγνώριση της ευρύτερης περιοχής μελέτης αλλά και την παρουσίαση των προτάσεων θα αξιοποιηθούν όλα τα διαθέσιμα εκφραστικά μέσα (φωτογραφία, κινούμενη εικόνα, ήχος, διάγραμμα, σκίτσο, 2D και 3D σχέδιο, μακέτα εργασίας κλπ.).

Τα αποτελέσματα της δημιουργικής διαδικασίας θα παρουσιαστούν υπό μορφή έκθεσης στον χώρο εργασίας την τελευταία ημέρα του εργαστηρίου.

Η διαμόρφωση των φοιτητικών ομάδων εργασίας και το «κλείδωμα» των διαδρομών θα προκύψουν, όπως πάντα, μέσα από κλήρωση κατά την πρώτη ημέρα του εργαστηρίου Citylab 2019\_b.

γ. Πού & Πότε;

Το 8ο πανελλήνιο συμπόσιο-εργαστήριο αστικού και αρχιτεκτονικού σχεδιασμού Citylab 2019\_b με τίτλο «Φόβος – Τέχνη – Αρχιτεκτονική – Πόλη» θα πραγματοποιηθεί στις εγκαταστάσεις της **Ανωτάτης Σχολής Καλών Τεχνών** (ΑΣΚΤ, Πειραιώς 256, Αθήνα), ειδικότερα στον χώρο της παλαιάς βιβλιοθήκης (εργαστήριο) και το αμφιθέατρο De Chirico (συμπόσιο), από την **Τετάρτη 25 Σεπτεμβρίου 2019 έως και το Σάββατο 28 Σεπτεμβρίου 2019**, από τις 09:00 έως και τις 22:00. Περισσότερες πληροφορίες για τις εγκαταστάσεις της ΑΣΚΤ και τους τρόπους πρόσβασης μπορούν να αναζητηθούν στην επίσημη ιστοσελίδα της Σχολής στο: <http://www.asfa.gr/idrima/egkatastaseis/ktirio-sxolis> (τελευταία πρόσβαση: 15 Ιουλίου 2019).

δ. Πώς;

Οι ενδιαφερόμενες/οι καλούνται να επικοινωνήσουν με την Οργανωτική Επιτροπή του Citylab 2019\_b δηλώνοντας την πρόθεσή τους να παρακολουθήσουν τις εργασίες του 8ου πανελλήνιου συμποσίου-εργαστηρίου στην ηλεκτρονική διεύθυνση: [citylabworkshop2019@gmail.com](mailto:citylabworkshop2019@gmail.com)

Οι ενδιαφερόμενες/οι θα ενημερωθούν άμεσα από την Οργανωτική Επιτροπή του Citylab 2019\_b για την αποδοχή της αίτησής τους. Οι θέσεις στο συμπόσιο-εργαστήριο είναι περιορισμένες και καλύπτονται αυστηρά με σειρά προτεραιότητας. Οι ενδιαφερόμενες/οι καλούνται να δηλώσουν την πρόθεσή τους εγκαίρως για να κατοχυρώσουν τη θέση τους.

Το κόστος συμμετοχής στις εργασίες του συμποσίου-εργαστηρίου Citylab 2019\_b ανέρχεται στα €50,00 κατ΄ άτομο για δηλώσεις συμμετοχής που θα καταχωρηθούν μέχρι και το Σάββατο 31 Αυγούστου 2019 (early bird registration). Το κόστος συμμετοχής θα ανέλθει στα €70,00 κατ΄ άτομο για δηλώσεις συμμετοχής που θα καταχωρηθούν από την Κυριακή 1η Σεπτεμβρίου έως και την Κυριακή 14 Σεπτεμβρίου 2019, με την προϋπόθεση ότι υπάρχουν διαθέσιμες θέσεις.

Το κόστος συμμετοχής περιλαμβάνει την παρακολούθηση των εργασιών του συμποσίου-εργαστηρίου Citylab 2019\_b, το πακέτο εγγραφής, καφέ (26/09-28/09) και γεύματα στο εστιατόριο της ΑΣΚΤ (25/09-28/09).

Σημείωση: Σε περίπτωση ακύρωσης της συμμετοχής μετά την 1η Σεπτεμβρίου 2019, δεν υπάρχει δυνατότητα επιστροφής του κόστους συμμετοχής.

ε. Ποιοι;

Το 8ο πανελλήνιο συμπόσιο-εργαστήριο αστικού και αρχιτεκτονικού σχεδιασμού Citylab 2019\_b απευθύνεται σε φοιτητές/τριες που βρίσκονται σε ώριμα εξάμηνα των προπτυχιακών σπουδών τους ή εκπονούν μεταπτυχιακές σπουδές στην Ελλάδα και το εξωτερικό. Για περισσότερες πληροφορίες καλείσθε να επικοινωνήσετε με την Οργανωτική Επιτροπή του Citylab 2019\_b στο [citylabworkshop2019@gmail.com](mailto:citylabworkshop2019@gmail.com) .



Τέλος εγγράφου